
Kviečiame dalyvauti pilietinėje iniciatyvoje
„GYVASIS TAUTOS ŽIEDAS“
Minint 25-ąsias Lietuvos nepriklausomybės atkūrimo – 1990 metų kovo 11-osios – metines, kviečiame visas Lietuvos švietimo institucijas dalyvauti pilietinėje iniciatyvoje „GYVASIS TAUTOS ŽIEDAS“. 

Iniciatyvos tikslai:

· masiškai, patraukliai ir žaismingai paminėti vieną svarbiausių mūsų valstybės istorinių datų;

· skatinti jaunimo pilietinį aktyvumą, domėjimąsi savo šalies istorija;

· prisiminti kokiomis sąlygomis ir kaip buvo atkurta Lietuvos nepriklausomybė 1990 metais, kaip ji buvo ginama, siekiama jos įtvirtinimo, sustiprinimo ir tarptautinio pripažinimo;

· paskatinti jaunimą pamąstyti ir padiskutuoti,  ką reiškia laisvė ir demokratija;

· paskatinti supratimą, kad laisvė nėra duotybė – už ją reikia kovoti ir aukotis, ja reikia rūpintis, ją puoselėti ir dėl jos dirbti kiekvieną dieną;   

· stiprinti pilietinę vienybę ir pasididžiavimą savo valstybe. 

Susidomėjusius šia iniciatyva kviečiame kovo 10 dieną 10 val. (arba kitu Jums tinkamu laiku) sustoti vienas šalia kito ir sudaryti „GYVĄJĮ TAUTOS ŽIEDĄ“ bei kartu pasidžiaugti valstybės švente. 

Rekomendacijos minėjimų organizatoriams:

· prieš renginį informuoti dalyvius apie numatomą renginį ir jo eigą;
· paprašyti dalyvių apsirengti Lietuvos valstybinės vėliavos spalvomis – raudona, žalia, geltona;
· renginio išvakarėse ar prieš renginį skirti laiko pokalbiui ir diskusijai, kuo svarbi Kovo 11-oji, kaip tai supranta jaunimas; 
· „GYVĄJĮ TAUTOS ŽIEDĄ“  gali formuoti įvairus dalyvių skaičius: nuo draugų grupės ar klasės iki visos mokyklos ar kelių rajono švietimo įstaigų kartu; svarbu, kad tai būtų daroma sąmoningai, nuoširdžiai, su polėkiu ir gera nuotaika;

· pasirinkite žiedo (ar kelių žiedų kompozicijos) formą bei dydį ir kūrybiškai varijuodami Lietuvos vėliavos spalvomis suformuokite kompoziciją iš skirtingų spalvų darbužiais apsirengusių dalyvių;
· kartu sugiedokite Lietuvos himną ar tiesiog  skanduokite prasmingą šūkį;
· įamžinkite fotoaparatu ar filmavimo kamera savo sukurtą „GYVĄJĮ TAUTOS ŽIEDĄ“;
· įkelkite nuotraukas ir video medžiagą į internetą (youtube, facebook ir t. t.), pasidalinkite su draugais ir pažįstamais;
· atsiųskite nuorodas ir nuotraukas Tarptautinei komisijai el. pašto adresu komisija@lrv.lt 

Gražiausios nuotraukos, video medžiaga bei informacija apie dalyvavusias institucijas bus patalpinta Tarptautinės komisijos nacių ir sovietinio okupacinių režimų nusikaltimams Lietuvoje įvertinti  interneto svetainėje.

Nacionalinę pilietiškumo iniciatyvą siūlo Tarptautinė komisija kartu su šios idėjos autoriais – Panevėžio Kastyčio Ramanausko lopšeliu-darželiu. 
Tegul visa Lietuva pražysta „GYVAIS TAUTOS ŽIEDAIS“!!!
Jei kiltų klausimų, prašome kreiptis telefonu: 8 706 63818 arba el. pašto adresu i.vilkiene@lrv.lt 

